《正气歌为节妇王母单孺人作》
清代·戴亨

乾坤有正气，絪缊磅礴无终始。
铸人形，载人理。
纲常不立，熙熙攘攘，如此而已。
天地虚生亦虚死。
兹气之所钟，不独在男子。
黄鹄思故雄，柏舟悲天只。
铁骨坚刚火莫镕，玉质晶莹泥不滓。
死者复生，生者弗耻。
精诚可以变天地，梁山一哭城崩圮。
絅先之妇单孺人，矢心砺节无乃是。
结缡岁甫更，良人命忽倾。
愿随地下袪蝼蚁，不愿局蹐贪馀生。
腹中有子难决绝，大义不合鸿毛轻。
夫死三月儿出腹，一线呱呱延似续。
手作口哺傍繐帏，鬼语吹窗枭夜哭。
抚畜廿四年，辛勤难备述。
儿成母责终，贞魂含笑归幽谷。
事达九重苦节彰，寒泉幽壤褒天章，阴灵皓月同辉光。
君不见木槿花，朝始娇娆暮泥沙。
君不见新杨柳，濯濯春条倏枯朽。
陇畔有乔松，亭亭翠盖无春冬。
涧底有磐石，怒涛崩奔不改色。
人生百年瞬息间，砥节不如此，天地虚生亦虚死。
呜呼不及此女子。

作者简介：戴亨，字通乾，号遂堂，汉军旗人。康熙辛丑进士，官齐河知县。有《庆芝堂诗集》。